Zásahy hliadok MsP v 19. týždni 
	V týždni od 10. mája 2010 do 16. mája 2010 preverovali hliadky mestskej polície v hlavnom meste 2225 udalostí. Medzi nimi bolo aj 203 takých, ktoré po overení hliadkami priamo na mieste sa ukázali ako neopodstatnené.
	Opodstatnené boli ale priestupky motoristov proti pravidlám bezpečnosti a plynulosti v cestnej premávke a takýchto porušení zistili a riešili hliadky mestskej polície v priebehu týždňa  1391. Na miestach vyhradených pre zdravotne postihnutých občanov bez oprávnenia stáť na nich zaparkovalo svoje vozidlá šesť motoristov.
	V oblasti porušení pravidiel verejného poriadku zistili mestskí policajti 28 priestupkov. Na telefonáty v ktorých volajúci poukazovali na prípady rušenia nočného pokoja zasahovali hliadky 28 krát. Majitelia psov nerešpektovaním všeobecne záväzných nariadení týkajúcich sa podmienok chovu psov prispeli do zásahov mestských policajtov 73 krát.
	Značne zastúpenými kategóriami porušovaní všeobecne záväzných nariadení boli opäť priestupky súvisiace s čistotou a poriadkom – 112 zistení, ale aj požívania alkoholických nápojov na verejných priestranstvách – 139 porušení. V rozpore so zásadami ambulantného predaja a trhového poriadku svoje služby ponúkalo 21 predávajúcich.
	Z trávnatých plôch si miesto zaparkovania pre svoje vozidlo urobilo 32 motoristov. Na príslušné úrady bolo nahlásených 14 starých vozidiel. 
	Štatistika mestskej polície za sledovaný týždeň ďalej prezrádza, že v pešej zóne zistili a riešili hliadky mestskej polície 11 priestupkov. Dvanásť priestupkov súviselo s nedodržaním stanovených prevádzkových hodín. Prípady obťažovania okoloidúcich sa vyskytli 41 krát a fajčiari nerešpektovaním príslušných ustanovení zákona na ochranu nefajčiarov tým, že svojho zlozvyku sa nevedeli vzdať ani na zastávkach mestskej hromadnej dopravy tento zákon porušili 48 krát.
	Najviac priestupkov v sledovanom týždni sa stalo na Námestí SNP a to 59. Blokovacie zariadenie si na kolesách svojich vozidiel našlo 583 motoristov a 151 vodičov si po odtiahnuté vozidlá muselo zájsť do areálov odťahovacích služieb.